KOMISIJOS REGLAMENTAS (EB) Nr. 1242/2006
2006 m. rugpjūčio 17 d.
iš dalies keičiantis Reglamentą (EB) Nr. 1555/96 dėl papildomų importo muitų taikymo vaisiams ir daržovėms taisyklių
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo (1), ypač į jo 33 straipsnio 1 dalį,
kadangi:
(1)
Reglamente (EB) Nr. 2200/96, ypač jo 33 straipsnio 1 dalyje, aiškiai nustatomos sąlygos, kurios turi būti įvykdytos, kad Komisija skirtų papildomus importo muitus. Dėl aiškumo ir teisinio tikslumo ta pati formuluotė turi būti naudojama 1996 m. liepos 30 d. Komisijos reglamento (EB) Nr. 1555/96 dėl papildomų importo muitų taikymo vaisiams ir daržovėms taisyklių (2) 3 straipsnio 1 dalyje.
(2)
Reglamente (EB) Nr. 1555/96 nustatytas to reglamento priede išvardytų produktų importo stebėjimas. Toks stebėjimas turi būti atliekamas pagal taisykles, nustatytas 1993 m. liepos 2 d. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (3), 308d straipsnyje.
(3)
Taikant Urugvajaus raundo daugiašalėse derybose dėl prekybos sudaryto Susitarimo dėl žemės ūkio (4) 5 straipsnio 4 dalį ir atsižvelgiant į paskutinius turimus 2003 m., 2004 m. ir 2005 m. duomenis, reikėtų patikslinti obuoliams taikomų papildomų muitų intervencinius lygius.
(4)
Todėl Reglamentą (EB) Nr. 1555/96 reikėtų atitinkamai iš dalies pakeisti.
(5)
Šiame reglamente numatytos priemonės atitinka Šviežių vaisių ir daržovių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1555/96 3 straipsnio 1 dalis pakeičiama taip:
„1. Jei nustatoma, kad vieno iš šio reglamento priede nurodytų produktų, išleistų į laisvą apyvartą, kiekis per vieną iš šiame priede nurodytų laikotarpių viršija atitinkamą intervencinį lygį, Komisija taiko papildomą muitą, išskyrus atvejus, kai nėra tikėtina, kad importas sutrikdys Bendrijos rinką, arba kai padariniai būtų neproporcingi siekiamam tikslui.“.
2 straipsnis
Reglamento (EB) Nr. 1555/96 priedas pakeičiamas šio reglamento priedo tekstu.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2006 m. rugsėjo 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. rugpjūčio 17 d.